Fico, Robert, poslanec NR SR (2020-10-20):
Ďakujem, pán podpredseda. Áno, nepochybne platí, že sa s pánom Krajniakom skoro stretneme znovu v Národnej rade Slovenskej republiky, pretože v rozumnom čase, nie v čase bláznovstiev okolo celoplošného testovania, podáme návrh na jeho odvolanie. A teraz tak ani nejde o vecnosť návrhov, ktoré podáva, ale predovšetkým o to, akým spôsobom podvádza na Slovensku verejnosť. A vôbec to odvolanie nám dá priestor, aby sme poskytli slovenskej verejnosti profil tohto politika, ktorý bol považovaný za jeden z piatich dôležitých hlasov vo Fonde národného majetku od Mikuláša Dzurindu pri privatizácii najtemnejšieho štátneho majetku, ktorý potom ako veľký kresťan slúžil ministrovi vnútra a ktorý dnes ako veľký kresťan slúži pánovi Kollárovi, čo si celkom neviem ani predstaviť, ako môže kresťan slúžiť človeku s takýmito úchylkami. K samotnému zákonu mám niekoľko otázok a rád by som možno počul na tieto otázky aj odpoveď. Predovšetkým sa chcem spýtať predstaviteľov vládnej koalície, že či čítajú, sledujú a pozerajú, pretože hovoriť na adresu dvanástich rokov našej vlády, že sme iba sľubovali a nič nedoručili, na to môžem povedať len toľko, že ste slepí a hluchí. A to vy si nepamätáte, ako sme zvýšili materskú, ktorá je dnes v podstate čistým príjmom ženy pred nástupom na materskú? Vy si nepamätáte, ako sme zvýšili rodičovský príspevok? Kto zaviedol príspevok pri narodení prvého dieťaťa, druhého dieťaťa, tretieho dieťaťa? Vy si nepamätáte bezprecedentné rozhodnutia v podobe cestovania vlakom zadarmo? Vy si nepamätáte na rozhodnutia, ktoré sa týkali obedov, podpory nákupov nových technológií, pokiaľ išlo o výrobu tepla v rodinných domoch? Ja by som dnes mohol urobiť obrovský zoznam týchto opatrení. A pripomínam aj pánovi poslancovi, neviem, ktorý to bol, v predchádzajúcej rozprave, že my sme veľmi jasne hovorili o vianočnom príspevku, ktorý sme zaviedli a ktorý sme postupne chceli transformovať na 13. dôchodok. My sme nikdy nedávali peniaze do štátnych rozpočtov počnúc rokom 2006 na 13. dôchodky, ale dávali sme tieto peniaze na vianočné príspevky, ktoré sa postupne zvyšovali. Dámy a páni, teraz niekoľko elementárnych otázok. Platí alebo neplatí zákon, ktorý hovorí, že musíme vyplatiť dôchodcom priemerný dôchodok v danej kategórii? Teraz si vyberiem len kategóriu starobných dôchodcov a tento zákon jasne hovorí, to je platný zákon uverejnený v Zbierke zákonov, účinný, že musíme vyplatiť 13. dôchodok vo výške priemerného dôchodku v danej kategórii. Pri starobnom dôchodku hovoríme o sume 460 eur mesačne. Tak platí, alebo neplatí? Platí. Tento zákon jednoducho je súčasťou slovenského právneho poriadku. Argumentujete tu nejakým procedúrami rozpočtovými, ale druhá otázka je veľmi jednoduchá, sú peniaze na vyplatenie 13. dôchodku? Odpoveď, že je. Neviem, či si nepamätáte, dámy a páni z vládnej koalície, vy ste za to hlasovali, ale v júli bola schôdza Národnej rady a ste pristúpili k radikálnemu navýšeniu deficitu štátneho rozpočtu tak, že ste zvýšili deficit o viac ako 8 mld., a dohromady vláda mohla disponovať do konca tohto roku sumou okolo 11 až 12 mld. eur. Rovnako počúvame, že ste minuli maximálne miliardu a máte plány míňať v priebehu mesiaca maximálne 200 mil. na podporu v boji proti COVID-u. Ak to zrátam, stále som na sume 1,4-1,5, ale vy reálne ste si zvýšili deficit o 8 mld. Čo to tu rozprávate slovenskej verejnosti? Koho tu chcete obalamutiť, že na to nie sú peniaze? Peňazí máte toľko, koľko treba. Na jednej strane 290 mil. dôchodcom zoberiete, na druhej strane dáte 830 mil. v priebehu troch rokov bankám. No blahoželám! A potom sa čudujete a rozčuľujete, keď vás označujeme, že ste krajne pravicová vláda. Ešte raz. Na jednej strane dôchodcom zoberiete 290, na druhej strane dáte bankám v priebehu troch rokov 830 mil. eur. Mrzí ma, samozrejme, aj to, vážený pán minister, to, že ste pred voľbami hlasovali za zákon a že ste sa na to vykašľali, to už je vaša povahová črta a vašich kolegov SME RODINA. Mňa mrzí, ako ste zneužili dôchodcov, keď ste podpisovali za stranu vašu memorandum s Jednotou dôchodcov Slovenska. My sme si vtedy zaťali jazyk medzi zuby, pán minister, lebo vy ste ešte aj zneužili Hrad. Hrad totiž nie je určený na stranícke akcie. Vy ste zneužili reprezentačné sídlo, ktoré patrí do kurately Národnej rady Slovenskej republiky, na čisto stranícke účely. Fakt by som chcel tú faktúru vidieť, či ste to tam zaplatili, keď ste si prenajali ten priestor, či ste to tam všetko po sebe upratali a či ste urobili všetko to, čo by sa od nás očakávalo, keby sme napríklad prenajali takýto priestor. A tam pánovi predsedovi Jednoty dôchodcov ste slávnostne oznámili, lebo už ste mali jeho skalp, už ste mu ho odrezali z hlavy, že všetky tie dôchodky a všetky tie sľuby, ktoré boli, im jednoducho vyplatíte. A dnes kľudne sem prídete s kamenným ksichtom, pán minister, a poviete, že to tak nie je. Tie čísla sú dnes číslami, ktoré neviete odoprieť. Hovoril o nich pán poslanec Richter veľmi presne a netreba mať ani tabuľky v rukách, aby sme ich nezopakovali. Hovoríte nie o 13. dôchodku, hovoríte o 50 eurách až 300 eurách akejsi sociálnej dávky. Ak si uvedomíme, že priemerný 13. dôchodok v súčasnosti platný, my nehovoríme vo fantazmagóriách, nehovoríme fiktívne, my nehovoríme virtuálne, ešte môžem použiť jedenásť cudzích slov, hovoríme reálne, zákon platí: 460 eur na mesiac. Ak vy idete vyplatiť od 50 do 300, tak každého jedného starobného dôchodcu v priemere okradnete 460 mínus 50 až 460 mínus 300, čiže okradnete o 410 eur, alebo idem na to opačne, 460 mínus 300 je 160, čiže okradnete o 160 až 410 eur. A toto veľmi presne pomenoval aj minister bývalý Ján Richter. Ide o neuveriteľné okradnutie dôchodcov. Dámy a páni, znovu, my sa nebavíme o nejakej našej predstave, nejakom návrhu, čo by sme chceli urobiť s dôchodkami, my hovoríme o reálnom právnom stave, ktorý dnes existuje a ktorým je vláda Slovenskej republiky viazaná. Nielenže máte peniaze a ich nemíňate, čo je horšie, že máte peniaze aj na budúci rok. Na budúci rok ste zaťali sekeru, ktorá nemá obdobu v histórii Slovenska. Čo to znamená? Ste úplne rezignovali? Veď sa sám chválite, pán minister, a nás to teší, pozor, my sa nedržíme filozofie čím horšie, tým lepšie, že nezamestnanosť nám prudko nestúpa kvôli korone. Tak o čom to tu vlastne všetko rozprávame? Prečo ten štát idete likvidovať, keď sami na druhej strane tvrdíte, že ako-tak to ide? Tak nezamestnanosť vám nestúpa, chválite sa, akí ste majstri sveta vo všetkom, zdvihli ste si na budúci rok deficit na 8 mld., čo je možno 7,5 %, hovoríte dokonca o tom, že budete postupne zvyšovať verejný dlh v roku 2023 až na úroveň 70 %. A keď si pozriem váš plán reforiem, ten slávny plán, už sme takí dopletení, už ani neviem, čo platí u vás alebo neplatí, tam máte napísané, že vyrovnaný rozpočet v roku 2024. A v tom istom čase, ako ste robili tento plán reforiem, ste robili návrh štátneho rozpočtu, kde ste povedali, že to je nedosiahnuteľný cieľ, pretože by to vyžadovalo konsolidáciu vo výške 6 mld. v roku 2023. Pravá ruka u vás nevie, čo robí ľavá ruka. Pán minister, znovu, keby ste boli normálny pravicový politik, ktorý sem príde, ako to hovoria vaši kolegovia, tu váš kolega hovorí, že je proti zvyšovaniu minimálnej mzdy. Keby ste povedali: „Ja som proti trinástemu dôchodku, dôchodcovia si nič nezaslúžia, sú to darmožráči, lebo ja si to o nich myslím,“ v poriadku, je to váš názor. Ale vy tých ľudí klamete do očí. Toto urobiť, tak to si naozaj neviem celkom predstaviť, čo asi tak teraz o vás hovoria tí dôchodcovia na stretnutiach, ktoré majú po celom Slovensku. Ako sa cíti to podvedené vedenie Jednoty dôchodcov Slovenska, ktoré ste zatiahli na Hrad, na Hrad. Našli ste si najposvätnejšie miesto slovenskej histórie, kde ste tým ľuďom akože chceli dať úctu, že tu ste, všetko pre vás urobíme, my vás milujeme, máme vás radi, nebojte sa, my SME RODINA, čo dávame 2,5-tisíc eur za lízanie nechcem povedať čoho, my to vám, dôchodcovia, samozrejme, v tomto okamihu dáme. Oklamali ste ich. A za toto vás budeme odvolávať, že ste farizej, klamár a podvodník ako celá vaša strana. (Potlesk.)